
Serviciul Dezvoltare Locală şi Integrare Europeană
SC2011- 10861/23.05.2011
REFERAT

privind aprobarea asocierii municipiului Timişoara pentru constituirea 
 Asociaţiei „Cluster regional Tehnologia Informaţiei şi a Comunicaţiilor – Regiunea Vest România”
Sectorul Tehnologia Informaţiei şi a Comunicaţiilor (TIC) prezintă o importanţă majoră în dezvoltarea economiei şi contribuie la creşterea competitivităţii la nivel naţional şi regional, iar existenţa unor forme instituţionale asociative în acest sector constituie o premisă de dezvoltare prin oportunităţile pe care le oferă: posibilitate de lobby, servicii diverse(informare, schimb de experienţă, târguri, etc.) şi convergenţa unor acţiuni generale de planificare strategică şi influenţă a cadrului legislativ.

În acest sens, ca urmare a unei iniţiative regionale, în data de 24 noiembrie 2010, în Sala de Consiliu a Agenţiei pentru Dezvoltare Regională Vest Timişoara a avut loc întâlnirea privind constituirea unei Asociaţii - Cluster Regional pentru Tehnologia Informaţiei şi a Comunicaţiilor în Regiunea de Vest, care să fie organizată sub forma unui organism neguvernamental, nonprofit şi să reunească principalii actori regionali din sector - IMM-uri, multinaţionale, universităţi şi administraţie publică din Regiunea de Vest.
Obiectivul principal al asociaţiei îl reprezintă derularea de servicii şi activităţi care vizează  promovarea şi susţinerea întreprinderilor regionale din sectorul Tehnologia Informaţiei şi a Comunicaţiilor pentru a deveni actori pe piaţa globală, generatori de produse proprii, cu valoare adăugată, sub un brand regional puternic.
Asociaţia va acţiona în vederea atingerii următoarelor obiective de dezvoltare ale sectorului TIC în Regiunea Vest:

· evoluţia modelului de business în sectorul TIC regional dinspre comerţ şi servicii către consultanţă şi produse proprii;

· consolidarea sectorului TIC regional prin crearea unor centre de cercetare-dezvoltare şi creşterea ponderii produselor cu valoare adăugată mare;

· integrarea ofertei de educaţie cu nevoile mediului de afaceri în sectorul TIC regional;

· menţinerea resursei umane TIC în Regiunea Vest;

· crearea unui context regional favorabil afacerilor TIC şi promovarea investiţiilor publice în sector, precum şi atragerea de noi resurse si investiţii.

Astfel, prin crearea acestei Asociaţii, se vor deschide noi oportunităţi de finanţare în sprijinul firmelor din sectorul Tehnologia Informaţiei şi a Comunicaţiilor, precum şi pentru pregătirea unui proiect integrat care să influenţeze dinamica sectorului şi a regiunii în ansamblu. 
Prin informarea nr. SC2011 – 8262 / 19.04.2011 anexată prezentului referat, Direcţia Dezvoltare a comunicat Consiliului Local observaţiile de modificare ale actului constitutiv şi ale statutului asociaţiei solicitate ADR VEST, ţinând cont de interesele municipiului Timişoara; observaţii ce n-au fost aplicate în actele mai sus menţionate.

În data de 21.04.2011, în sala de consiliu a ADR  VEST din Timişoara, a avut loc şedinţa în vederea constituirii asociaţiei „Cluster regional Tehnologia Informaţiei şi a Comunicaţiilor – Regiunea Vest România”, în cadrul căreia s-a ales primul Consiliu Director şi Consiliul Consultativ.
Municipiul Timişoara nu face parte din Consiliul Director al asociaţiei, D-nul primar dr. ing. Gheorghe Ciuhandu fiind ales în Consiliul Consultativ, structură onorifică fără rol decizional în cadrul asociaţiei.
Având în vedere cele menţionate mai sus, 
     PROPUNEM spre aprobare:

· asocierea municipiului Timişoara, prin Consiliul Local al Municipiului Timişoara, pentru constituirea Asociaţiei „Cluster regional Tehnologia Informaţiei şi a Comunicaţiilor – Regiunea Vest România”, denumită în continuare “Asociaţia”, în condiţiile prevăzute de Actul constitutiv din Anexa nr. 1 şi de Statutul din Anexa nr. 2 la prezentul referat;
· participarea Municipiului Timişoara la patrimoniul iniţial al Asociaţiei cu o contribuţie în valoare de  50 lei din bugetul local;
· plata de către Municipiul Timişoara a cotizaţiei la Asociaţie pentru primul an, în valoare de 200 lei din bugetul local.
· desemnarea Primarului Municipiului Timişoara, D-l Gheorghe Ciuhandu, în calitate de reprezentant al Consiliului Local al Municipiului Timişoara, în cadrul Adunării Generale şi Consiliului Director ale Asociaţiei şi, totodată, împuternicirea acestuia să semneze Actul constitutiv şi Statutul Asociaţiei.
Director executiv Direcţia Dezvoltare

Director executiv  Direcţia Economică

Arh. Aurelia Junie


Ec. Smaranda Haracicu            


Serviciul Dezvoltare Locală

şi Integrare Europeană
Ec. Daniela Ghinea               






Avizat juridic

Cons. Juridic Mirela Lasuschevici

Redactat

Cons. Maria Telbis
PAGE  
1
            

FP 53-01, Ver. 1


